“O’zmetkombinat” AJ ning

2022 yil «25» oktyabrdagi

1471-son buyrugiga 1-ilova

**“O’zmetkombinat” aksiyadorlik jamiyati**

**ishchi-xodimlari odob-axloqining**

**QOIDALARI**

**1-bob. Umumiy qoidalar**

1. “O’zmetkombinat” AJ (keyingi o‘rinlarda - Kombinat) ishchi-xodimlari odob-axloqining qoidalari (keyingi o‘rinlarda - Odob-axloq qoidalari) ishchi-xodimlarining kasbiy madaniyati, ish faoliyati davomida hamda ishdan tashqari vaqtda odob-axloqi, tashqi ko‘rinishi va kiyinish uslubining namunaviy qoidalarini belgilaydi.

Odob-axloq qoidalari kombinat faoliyatida yuksak kasbiy madaniyatni shakllantirish, jamoatchilik ongida kombinatga bo‘lgan hurmat va ishonchni oshirish hamda kombinat ishchi-xodimlarining axloq qoidalariga zid bo‘lgan xatti- harakatlarining oldini olishga qaratilgan.

1. Odob-axlok qoidalari O‘zbekiston Respublikasi Vazirlar Mahkamasining “Davlat fuqarolik xizmatchilari tomonidan odob-axloq qoidalariga rioya etilishini ta’minlash bo‘yicha qo‘shimcha chora-tadbirlar to‘g‘risida”gi 2022-yil 14-oktabrdagi 595-son qarorining 3-bandiga muvofiq yangi tahrirda ishlab chiqilgan.
2. Kombinat ishchi-xodimlari o‘z kasbiy faoliyatini quyidagi prinsiplar asosida amalga oshirishi shart:

qonuniylik;

Kombinatga sadoqat va vazifasiga fidoyilik, yuklangan funksional vazifalarini to‘lik sifatli bajarish, ijro intizomiga qat’iy rioya etish;

ishchi-xodimlar huquqlari, erkinliklari va qonuniy manfaatlarining ustuvorligi;

davlat, kombinat va uning jamoasi manfaatlariga sodiqlik;

adolatlilik, halollik va xolislik;

korrupsiyaviy holatlarga murosasiz munosabatda bo‘lish va qarshi kurashish;

xizmat sirini qat’iy saqlash;

mansab vakolatlarini suiiste’mol qilmaslik;

manfaatlar to‘qnashuviga yo‘l qo‘ymaslik;

o‘z odob-axloqi bilan jamoada, oilada, jamoat joylarida va Jamiyatda o‘rnak bo‘lish.

1. Kombinat ishchi-xodimlari mexnat faoliyati davomida va ishdan tashqari vaqtda xulq-atvorning quyidagi umumiy qoidalariga amal qilishi lozim:

kombinatning obro‘siga putur yetkazishi mumkin bo‘lgan xatti- xarakatlardan tiyilish va yo‘l qo‘ymaslikka, axlok normalariga doimiy rioya qilish;

mas’uliyat, kasbiga sadoqat va halollikni kundalik shiorga aylantirish;

murakkab vazifalarni bajarishda xamkasblariga ko‘maklashish;

hushmuomalalik, e’tiborlilik va xushyorlik bilan ishchi-xodimlarda kombinatga nisbatan ishonch va hurmat hissini uyg‘otish va rivojlantirish;

oilasida sog‘lom muhitni ta’minlab, oila a’zolariga doimiy gamhoʻr bo‘lish, farzandlarida vatanparvarlik va boshqa yuksak axloqiy fazilatlarni shakllantirish;

ishchi-xodimlarning ijtimoiy kelib chiqishi, iqtisodiy ahvoli va boshqa omillardan qatiy nazar, ular bilan bir xil, samimiy, odob va vakolati doirasida munosabatda bo‘lish;

Jamiyatda axloqning umume’tirof etilgan qoidalariga so‘zsiz amal qilish.

1. Kombinat ishchi-xodimlari o‘z vakolatlarini amalga oshirayotganda O‘zbekiston Respublikasining Konstitutsiyasi va Qonunlariga, “Davlat fuqarolik xizmati tog‘risida”gi O‘zbekiston Respublikasining qonuniga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining farmonlari, qarorlari va farmoyishlariga, Vazirlar Maxkamasining qarorlari va farmoyishlariga, ushbu Odob-axlok qoidalariga va boshqa ichki hujjatlarga amal qiladi.
2. Ishchi-xodimlar Odob-axloq qoidalariga rioya qilish majburiyatiga, kombinat esa ishchi-xodimlari mazkur qoidalarga mos boʻlgan kasbiy madaniyatni talab qilish xuquqiga ega.
3. Kombinat ishchi-xodimlarining Odob-axloq qoidalariga rioya etishi ularning ish faoliyatidagi axloqini baholashning asosiy mezonlaridan biri hisoblanadi.

Kombinat ishchi-xodimlari tomonidan Odob-axloq qoidalariga rioya qilinishi holati ularni kelgusida yuqori lavozimlarga tayinlash va rahbar kadrlar zaxirasini shakllantirishda hisobga olinadi.

1. **- bob. Kasbiy madaniyatga oid umumiy odob-axloq qoidalari**
2. Kombinat ishchi-xodimlari:

Ishchi-xodimlarning jinsi, irqi, millati, fuqaroligi, tili, dini, ijtimoiy kelib chiqishi, e’tiqodi, shaxsiy va ijtimoiy mavkei kamsitilishiga olib keluvchi ta’sir choralari va harakatlar (harakatsizlik)ga yoʻl qoʻyilmasligi;

halol, adolatli va kamtar boʻlishi, ishchi-xodimlar bilan muloqotda xushmuomala, vazmin va samimiy munosabatni namoyish qilishi;

ishchi-xodimlarning xuquqlari va qonuniy manfaatlariga daxldor qarorlarni qabul qilishda qonuniylikni, adolatlilikni va shaffoflikni ta’minlashi;

kombinat va Jamiyat manfaatlariga zarar yetkazuvchi, kombinat tarkibiy boʻlinmalarining faoliyati samaradorligini pasaytiradigan harakatlar (harakatsizlik)dan tiyilishi;

oʻzining xatti-harakati va axloqi tufayli jamoatchilikning tanqidiga uchramaslik choralarini koʻrishi, tanqid uchun ta’qibga yoʻl qoʻymasligi, asosli va konstruktiv tanqiddan oʻz faoliyatidagi kamchiliklar hamda nuqsonlarni bartaraf etish yoʻlida foydalanishi;

kombinat tarkibiy boʻlinmalari, kombinat ishchi-xodimlari va boshqa shaxslarga oʻz xizmat mavkeidan foydalangan holda shaxsiy masalalar yuzasidan ta’sir oʻtkazmasligi;

oʻz xizmat vakolatlarini ishchi-xodimlarning manfaatlarini koʻzlab bajarish yoki bajarmaslik evaziga ulardan biron-bir mukofot, foyda yoki sovgʻalar olmasligi;

kombinat mulkining but saqlanishini ta’minlashi, oʻziga ishonib topshirilgan kombinat mulkidan faqat xizmat maqsadlarida foydalanishi;

xizmat intizomiga qat’iy rioya qilishi, ish vaqtidan oqilona va samarali foydalanishi;

kombinatni transformatsiya qilish va rivojlantirish dasturlariga muvofiq doimiy ravishda oʻz faoliyat sifatini oshirib borish choralarini koʻrishi;

qonun bilan intizomiy, ma’muriy va jinoiy javobgarlik nazarda tutilgan xuquqbuzarlik va boshqa xatti-harakatlarga yoʻl qoʻymasligi;

kasb etikasi va ishchanlik uslubiga rioya etishi;

siyosiy partiyalar, jamoat birlashmalari va boshqa nodavlat tashkilotlari manfaatlari yoʻlida xizmat mavqei va imkoniyatlaridan foydalanmasligi kerak.

1. Kombinat rahbar xodimlari oʻziga boʻysunuvchi xodimlardan ular mexnat vazifasini bajarayotgan paytda partiya nomidan siyosiy faoliyat bilan shugʻullanishni talab qilishi, siyosiy partiyalar, jamoat birlashmalari va boshqa nodavlat tashkilotlari faoliyatida ishtirok etishga da’vat etishi yoki majburlashiga yoʻl kqoʻyilmaydi.

**3 - bob. Xizmat faoliyatiga oid odob-axloq qoidalari**

1. Kombinat ishchi-xodimlari xizmat faoliyati davomida quyidagilarga majbur:

O‘zbekiston Respublikasining Konstitutsiyasi, qonunlari va boshqa qonunchilik hamda kombinatning ichki hujjatlariga so‘zsiz rioya etishi;

mamlakat sha’nini e’zozlash, davlat siyosatiga sodiq bo‘lish; tashqi iqtisodiy va investitsiya sohasida kombinat manfaatlarini qat’iy himoya qilish;

o‘z xizmat vazifalarini vijdonan, halol va yuksak professional darajada bajarish, rasmiyatchilik, sohtakorlik va suiiste’molchilikka yo‘l qo‘ymaslik;

xizmat majburiyatlarini samarali bajarish uchun zarur bo‘lgan bilim va ko‘nikmalarni doimiy ravishda oshirish;

yuqori davlat organlari va tashkilotlari hamda mansabdor shaxslarining hamda kombinat rahbariyatining o‘z vakolatlari doirasida qabul qilgan qarorlari hamda berilgan topshiriqlarni o‘z vaqtida va sifatli bajarish;

ishlab chiqilayotgan normativ-xuquqiy va boshqa xujjatlarga biron-bir shaxs, guruh yoki idoralar manfaati nuqtai nazaridan yondashmaslik hamda ularning manfaatlari ifoda etilishiga yo‘l qo‘ymaslik;

har qanday qonun buzilishiga, ayniqsa, korrupsiya holatlariga qarshi murosasizlik bilan kurashish;

xizmat safarlari, nazorat tadbirlari davomida mehnat faoliyati bilan bog‘liq bo‘lgan har qanday turdagi sarf-xarajatlarni boshqa shaxslar hisobidan amalga oshirmaslik;

Kombinat ishchi-xodimlari yoki boshqa shaxslar tomonidan jinoyat yoki boshqa xuquqbuzarlik sodir etishga undovchi murojaatlar haqida, shuningdek, hamkasblari tomonidan sodir etilgan yoki tayyorgarlik ko‘rilayotgan qonunbuzilishlar haqida o‘zining rahbariga zudlik bilan ma’lum qilish;

chet el fuqarolari bilan alohida belgilangan tartibga zid ravishda bevosita yoki boshqa shaxslar orqali muloqotga kirishmaslik;

o‘z xizmat majburiyatlarini bajarayotganda ishchi-xodimlar va boshqa shaxslarni kamsitmaslik, ularning ta’siridan saqlanish, ishchi-xodimlar huquqlari, majburiyatlari va qonuniy manfaatlarini hisobga olish;

o‘z xizmat majburiyatlarini vijdonan bajarishga to‘sqinlik qilishi mumkin bo‘lgan xatti-harakatlardan saqlanish;

kombinat siri, qonun va tegishli hujjatlar bilan qo‘riqlanadigan hamda xizmatga oid boshqa ma’lumotlarning oshkor etilmasligini ta’minlash yuzasidan barcha choralarni ko‘rish, ulardan qonunga zid ravishda foydalanmaslik;

axborotlarni tarqatish qoidalariga rioya qilish, Internet jaxon axborot tarmog‘i va axborot-kommunikatsiya vositalaridan foydalanishda axborot xavfsizligini ta’minlashning belgilangan tartiblariga amal qilish;

biriktirilgan xizmat kompyuteri hamda elektron tashuvchilaridagi xizmatga oid ma’lumotlarning xavfsiz saqlanishini ta’minlash va ularni boshqa shaxslarga tarqatilishining oldini olish choralarini ko‘rish;

ijtimoiy tarmoqlarda davlat organlari va tashkilotlari hamda mansabdor shaxslar, kombinat rahbariyati faoliyatini muhokama qilmaslik, axloqqa zid iboralarni ishlatmaslik, mamlakatda amalga oshirilayotgan islohotlarga nisbatan odamlarda ishonchsizlik kayfiyatini yuzaga keltirishi mumkin bo‘lgan materiallarni joylashtirmaslik;

ishchi-xodimlar va hamkasblarining sha’ni va qadr-qimmatiga dog‘ tushuruvchi ma’lumotlar, tuhmat, ig‘vo va uydirmalarni tarqatmaslik;

mehnat va ijro intizomi, ichki tartib qoidalariga, shuningdek, telefonda so‘zlashish va kiyinish madaniyatiga qat’iy rioya etish;

o‘ziga ishonib topshirilgan mulkka va moliyaviy mablag‘larga ehtiyotkorlik va tejamkorlik bilan munosabatda bo‘lish;

jamoada sog‘lom ma’naviy muhitni saqlash choralarini ko‘rish;

jismoniy va yuridik shaxslar hamda ishchi-xodimlarning murojaatlarini qonunda belgilangan tartibda hamda muddatlarda qonuniy, asosli va adolatli hal qilish;

mehnat jamoasida ishchanlik muhitini shakllantirish va uni mustahkamlashga ko‘maklashish;

mehnat jamoasida hamkasblarining sha’ni va qadr-qimmatini obro‘sizlantiradigan shaxsiy va kasbiy fazilatlarini muhokama qilishdan tiyilishi kerak.

1. Rahbarlar quyidagilarga majbur:

buysunuvidagi kombinat ishchi-xodimlariga professionalizm, halollik, xolislik va adolatlilikda o‘rnak bo‘lish;

jamoada sog‘lom ma’naviy muhit va ishchan kayfiyatni shakllantirish;

kombinat ishchi-xodimlarini qonunga xilof xatti-harakatlarni amalga oshirishga undamaslik hamda ulardan bunday harakatlarni bajarishlarini talab qilmaslik;

kadrlarni mahalliychilik, urug‘ - aymoqchilik, tanish-bilishchilik yoki shaxsiy sadoqat belgilari bo‘yicha tanlash, tayinlash yoki tavsiya etishga yo‘l qo‘ymaslik;

jamoada guruhbozlik va favoritizm (ayrim xodimlarni yaqin olish va qo‘llab - quvvatlash) ko‘rinishlariga yo‘l qo‘ymaslik, shuningdek, xizmat vazifalarini bajarish jarayonida boshqa salbiy omillarning oldini olish;

kombinat ishchi-xodimlarining faoliyatiga baho berishda qonuniy, asosli va adolatli qarorlarni qabul qilish;

kombinat ishchi - xodimlari tomonidan korrupsiya va boshqa suiiste’molchiliklar sodir etilishining oldini olish choralarini ko‘rish;

buysunuvidagi kombinat ishchi-xodimlarini xuquqiy va ijtimoiy jihatdan himoya qilish choralarini ko‘rish;

vakolati doirasida shartnomalar tuzish, tanlovlar o‘tkazish yoki rozilik berish masalalariga xolis, adolatli va qonuniy yondashish.

1. Rahbarlar buysunuvidagi kombinat ishchi-xodimlariga qo‘pol muomalada bo‘lishi, haqorat qilishi, shaxsiyatiga tegishi, ularga asossiz tanbeh berishi yoki ayblashi hamda kamsitishi mumkin emas.
2. **- bob. Xizmatdan tashqari odob-axloq qoidalari**
3. Kombinat ishchi-xodimlari ishdan bo‘sh vaqtlarida umumqabul qilingan axloq normalariga rioya qilishlari va ularga zid bo‘lgan xulq-atvor va xatti-harakatlardan o‘zlarini tiyishlari shart.
4. Kombinat ishchi-xodimlari ishdan tashqari vaqtda quyidagilarga majbur:

milliy urf-odat, qadriyat va an’analarga hurmat bilan munosabatda bo‘lish;

dabdababozlik, shuhratparastlik, guruhbozlik, maishatbozlik, ichkilikbozlik va boshqa salbiy illatlarga yo‘l qo‘ymaslik;

rasmiy e’lon qilingan ma’lumotlardan tashqari davlat xizmati va kombinat faoliyatiga oid masalalarni muhokama qilmaslik;

jamoat joylarida (kafe, restoran va boshqa ko‘ngilochar maskanlarda) o‘zini tutish qoidalariga rioya etish, atrofdagilarning e’tiborini tortuvchi ortiqcha va salbiy harakatlarga yo‘l qo‘ymaslik;

jamoat tartibi va xavfsizligiga qarshi qaratilgan xatti - harakatlarni sodir etmaslik, mazkur noqonuniy harakatlarga boshqalarni jalb etmaslik yoki da’vat qilmaslik;

xizmat majburiyatlarini bajarish bilan bog‘liq bo‘lgan idora va tashkilotlar rahbar va xodimlaridan, boshqa mansabdor shaxslaridan qimmatbaxo sovg‘a olmaslik;

xizmat guvoxnomalarini (ID-kartalarini) saqlash va foydalanish tartibiga qat’iy rioya etish, ulardan xizmatga aloqador bo‘lmagan holatlarda foydalanmaslik, shu jumladan, vakolatli va boshqa shaxslarga xizmat guvoxnomasini (ID-kartasini) ko‘rsatib, mavqeini suiiste’mol qilmaslik;

xizmat avtotransport vositalaridan xizmat faoliyatidan tashqari holatlarda shaxsiy va boshqa maqsadlarda foydalanmaslik;

ish faoliyati bilan bog‘lik ma’lumotlarni ishga aloqador bo‘lmagan boshqa shaxslar ishtirokida muhokama qilmaslik;

shaxsiy transport vositalaridan foydalanishda belgilangan tartibga amal qilish, yo‘l harakati qoidalariga qat’iy rioya etish;

o‘zi faoliyat yuritgan kombinat tarkibiy bo‘linmalariga hamda kombinatga dog‘ tushuruvchi xatti-harakatlardan tiyilish;

tashqi ko‘rinishini belgilangan me’yorlar doirasida saqlash, kamtarona kiyinish, atrofdagilarning e’tiborini o‘ziga ortiqcha jalb qiladigan tarzda kiyinmaslik.

**5-bob. Jamoatchilik, ommaviy axborot vositalari vakillari bilan munosabatlarga**

**oid odob-axloq qoidalari**

1. Kombinat rahbar-xodimlari ommaviy axborot vositalari bilan o‘zaro hamkorlik qilishi, kombinat tizimdagi korxonalar faoliyatini ommaviy axborot vositalarida yoritilishiga ko‘maklashishi kerak.
2. Kombinat faoliyati to‘grisidagi ommaviy bayonotlar davlat organlari va tashkilotlari rahbari yoki mazkur yo‘nalish bo‘yicha vakolatli mansabdor shaxs tomonidan amalga oshiriladi.
3. Quyidagi hollarda ommaviy bayonot berilishi mumkin emas:

ommaviy bayonot matni va mazmuni kombinat faoliyatiga aloqador bo‘lmasa;

ommaviy bayonotda keltiriladigan axborotlar davlat sirlari bilan bog‘liq bo‘lsa;

ommaviy bayonot boshqa davlat organlari va tashkilotlari nufuzini pasaytirish yoki ularning mansabdor shaxslarini kamsitishga yo‘naltirilgan boʻlsa.

1. Kombinatda jamoatchilik nazoratini ta’minlash maqsadida jamoatchilik tomonidan kombinat tarkibiy bo‘linmalari/rahbarlari faoliyatiga oid ayblov yoki tanqid bildirilgan taqdirda, kombinat tarkibiy bo‘linmalari/rahbarlari unga nisbatan bildirilgan ayblov yoki tanqidga ommaviy izoh yoxud raddiya berishi lozim.
2. Agar ommaviy bayonotda ishchi-xodimlarning sha’ni xamda qadr - qimmatini kamsitadigan iboralar bo‘lsa, kombinat ishchi-xodimi o‘z fikrlarining yanglishligi yoki notoʻg‘riligini tan olishi hamda sha’ni, qadr-qimmatiga va ishchanlik obro‘siga daxl qilingan fuqarodan (ishchi-xodimdan), agar qonun hujjatlarida boshqa oqibatlar nazarda tutilmagan bo‘lsa, kechirim so‘rashi shart.

**6-bob. Ish faoliyatidagi tashqi ko‘rinish va kiyinish uslubiga oid odob- axloq qoidalari**

1. Kombinat ishchi-xodimlarining xizmat faoliyatidagi tashqi ko‘rinishi va kiyinish uslubi ishchi-xodimlarning kombinat tizimidagi korxonalar faoliyatiga hurmatini, shu jumladan kombinat nufuzini oshirishga xizmat qilishi kerak.
2. Kombinat ishchi-xodimining tashqi ko‘rinishi mehnat sharoitlari va xizmat turiga qarab, xizmat majburiyatlarini bajarishi vaqtida ishchi-xodimlarning kombinatga nisbatan hurmat bilan munosabatda bo‘lishiga ko‘maklashishi, umumiy qabul qilingan ish uslubiga muvofik bo‘lishi va rasmiylik, xolislik, kamtarlik va intizomni namoyon etishi lozim.
3. Kombinat ishchi-xodimlarining ish joyida tashqi ko‘rinishi va kiyinish uslubiga oid qo‘shimcha talablar odob-axloq qoidalari hamda ichki mehnat tartibida belgilanishi mumkin.

**7 - bob. Manfaatlar to‘qnashuvi**

1. Kombinat ishchi-xodimlari mansab yoki xizmat majburiyatlarini bajarish vaqtida manfaatlar to‘qnashuviga olib keladigan yoki olib kelishi mumkin bo‘lgan shaxsiy manfaatdorlikka yo‘l qo‘ymasligi kerak.
2. Manfaatlar to‘qnashuvi yuzaga kelgan taqdirda xodimlar o‘zining rahbarini darhol xabardor qilishi shart.

Manfaatlar to‘qnashuvi mavjudligi to‘grisida ma’lumotlar olgan rahbar bu to‘qnashuvning oldini olish yoki uni bartaraf etish yuzasidan o‘z vaqtida choralar ko‘rishga majbur.

**8 - bob. Kombinat ishchi-xodimlarining manfaatini himoya qilish**

1. Kombinat ishchi-xodimlari vazifalarini bajarish bilan bog‘lik tahdid, haqorat, tuhmat va qonunga xilof boshqa xatti-harakatlardan himoya qilish kombinat tizimidagi mas’ul rahbarlar tomonidan amalga oshiriladi.
2. Zimmasiga yuklatilgan vazifalarni bajarishga to‘sqinlik qilish, jinoyat yoki boshqa xuquqbuzarlik sodir etishga og‘dirishga qaratilgan murojaatlar, shuningdek, hamkasblari tomonidan sodir etilgan yoki sodir etishga tayyorgarlik ko‘rilayotgan qonunbuzilishlar haqida xabar bergan xodimlarni vujudga kelishi mumkin bo‘lgan tahdid va xavf-hatarlardan himoya qilish choralari ko‘riladi.

**9-bob. Odob-axloq qoidalariga rioya etilishini nazorat qilish**

1. Kombinat ishchi-xodimlari tomonidan odob-axloq qoidalariga rioya etilishi ustidan nazorat xodimlar bilan ishlash xizmati yoki Odob-axloq komissiyalari tomonidan amalga oshiriladi.
2. Kombinatda lavozimga tayinlangan kombinat ishchi-xodimlari xodimlar bilan ishlash xizmati yoki kombinat tarkibiy bo‘linmalarining mas’ul xodimlari tomonidan mazkur Odob-axloq qoidalari bilan tilxat asosida imzo qo‘ydirgan holda tanishtiriladi.
3. Mazkur Odob-axloq qoidalarini buzish holatlari bo‘yicha xizmat tekshiruvi kombinat rahbariyatining ko‘rsatmasiga muvofik Odob-axloq komissiyasi tomonidan o‘tkaziladi.

Xizmat tekshiruvini o‘tkazish tartibi kombinat rahbariyati tomonidan belgilanadi.

**10 - bob. Odob-axloq qoidalariga rioya etmaganlik uchun javobgarlik**

1. Kombinat ishchi-xodimlari tomonidan Odob-axloq qoidalariga rioya etmaganlik holati ularga nisbatan axloqiy va intizomiy ta’sir choralarini qo‘llash uchun asos bo‘ladi.
2. Odob-axloq qoidalariga rioya etmaganlik uchun Odob-axloq komissiyasi tomonidan kombinat ishchi-xodimlariga quyidagi axloqiy ta’sir choralari qo‘llaniladi:

ogohlantirish;

uzr so‘rash yoki rasmiy uzrnoma keltirishni talab qilish;

kombinatning kollegial yig‘ilishlarida tanbex berish.

1. Odob-axloq komissiyasi kombinat ishchi-xodimiga nisbatan intizomiy ta’sir chorasini qo‘llash uchun kombinat tarkibiy bo‘linmasi rahbariga taqdimnoma kiritishi mumkin.

Odob-axloq komissiyasi odob-axloq qoidalari kombinat tizimidagi rahbari tomonidan buzilgan taqdirda, ularga nisbatan tegishli chora ko‘rish masalasi yuzasidan takliflarni kombinat rahbariyatiga yuboradi.

1. Kombinat ishchi-xodimining Odob-axloq qoidalarini buzishi ularni qonunga muvofiq intizomiy va boshqa javobgarlikka to‘rtish uchun asos bo‘ladi.

**11 - bob. Yakuniy qoida**

1. Kombinat tarkibiy bo‘linmalari faoliyatining o‘ziga xos xususiyatlaridan kelib chiqgan holda mazkur Odob-axloq qoidalariga muvofiq o‘z odob-axloq qoidalarini tasdiqlaydi.

“O‘zmetkombinat” AJning

2022 yil «25» oktyabrdagi

1471-son buyrug‘iga ilova

**“O‘zmetkombinat” aksiyadorlik jamiyati**

**Odob-axloq komissiyasi**

**TARKIBI**

**Komissiya raisi:**

1. A. Sharipov Boshqaruv raisining umumiy masalalar bo‘yicha o‘rinbosari

**Komissiya kotibi:**

1. R. Gafurov Hujjatlar tahlili va ijrosini ta’minlash, murojaatlar bilan

ishlash boshqarmasi boshligʻi

**Komissiya a‘zolari:**

1. I. Qadirov “O‘zmetkombinat” AJ kasaba uyushmasi qo‘mitasi raisi
2. A. Mirzayev Boshqaruv raisining yoshlar masalalari bo‘yicha

maslahatchisi – Yoshlar yetakchilari kengashi raisi

1. N. Ataxanova Boshqaruv raisining ma‘naviy – ma‘rifiy ishlar

samaradorligini oshirish, davlat tilida qonun hujjatlariga rioya

etilishini ta’minlash bo‘yicha maslahatchisi

1. T. Xojiyev Korporativ xavfsizlik va resurslarni himoya qilish

departamenti direktori

1. N. Pleskachevskaya Xodimlarni boshqarish departamenti direktori

**Izoh:** *Komissiya a’zolari boshqa ishga oʻtganida ushbu lavozimlarga yangi tayinlangan shaxslar yoki tegishli vazifalarni bajarish topshirilgan shaxslar kiritiladi.*

Oʻzmetkombinat” AJning

2022 yil «25» oktyabrdagi

1471-son buyrug‘iga

1-ilova

**Odob-axloq komissiyasi to‘g‘risida  
NIZOM**

**1 - bob. Umumiy qoidalar**

1. Ushbu Nizom kombinatda Odob-axloq komissiyalari (keyingi o‘rinlarda - Komissiya) faoliyatini tartibga soladi.
2. Komissiya kombinat ishchi-xodimlari tomonidan odob-axloq qoidalariga rioya etilishini nazorat qilish, ularning axloq normalariga zid bo‘lgan xatti- harakatlarining oldini olish va odob-axloq qoidalariga rioya etish bilan bog‘liq nizolarni ko‘rib chiqish maqsadida tuziladi.
3. Komissiya faoliyati O‘zbekistan Respublikasining Konstitutsiyasi va qonunlariga, “Davlat fuqarolik xizmati to‘g‘risida”gi O‘zbekiston Respublikasining Qonuniga, O‘zbekistan Respublikasi Oliy Majlisi palatalarining qarorlariga, O‘zbekistan Respublikasi Prezidentining farmon, qaror va farmoyishlariga, Vazirlar Maxkamasining qarorlari va farmoyishlariga, kombinat ishchi-xodimlari odob-axloqining qoidalariga, ushbu Nizomga va “O‘zmetkombinat” aksiyadorlik jamiyatining boshqa ichki hujjatlarga muvofiq amalga oshiriladi.
4. Komissiya Komissiya raisi, kotibi va a’zolaridan iborat bo‘lib, umumiy soni besh nafardan kam bo‘lmasligi va toq sonda bo‘lishi lozim.

Komissiya tarkibiga tajribali, mehnat jamoasida obro‘- e’tiborga sazovor bo‘lgan kombinat ishchi-xodimlari kiritiladi.

Komissiya tarkibi kombinat rahbarining qarori bilan tasdiqlanadi va doimiy ravishda faoliyat yuritadi.

Komissiya tarkibiga komissiya tomonidan qabul qilinadigan qarorlarga ta’sir ko‘rsatish mumkin bo‘lgan manfaatlar to‘qnashuvi ehtimolini nazarda tutgan holda o‘zgartirish kiritiladi.

**2 - bob. Komissiyaning asosiy vazifalari va funksiyalari**

1. Komissiyaning asosiy vazifalari quyidagilardan iborat:

kombinat ishchi-xodimlarining idoraviy odob-axloq qoidalarini ishlab chiqish;

kombinat ishchi-xodimlari tomonidan odob-axloq qoidalariga rioya etilishi masalalarini ko‘rib chiqish, xizmat tekshiruvlarini o‘tkazish;

kombinat ishchi-xodimlari o‘rtasida axloq normalariga zid bo‘lgan xatti-harakatlarning oldini olishga qaratilgan kompleks chora-tadbirlarni amalga oshirish;

kombinat ishchi-xodimlarining bir - birlarining xatti-harakatlariga doir murojaatlarini ko‘rib chiqish;

kombinat ishchi-xodimlarining sha’ni va qadr-qimmatini himoya qilish bilan bog’liq masalalarni ko‘rib chiqish;

kombinat ishchi-xodimlarining odob-axloq qoidalarini takomillashtirish yuzasidan takliflarni ishlab chiqish;

kombinat ishchi-xodimlari tomonidan odob-axloq qoidalariga rioya etilishi holatini tahlil qilish, natijalari haqida kombinat rahbariyati va jamoatchilikni xabardor qilib borish.

1. Komissiya o‘z vakolatlari doirasida:

kombinat ishchi-xodimlari tomonidan odob-axloq qoidalariga rioya etilishi ustidan nazoratni amalga oshiradi;

kombinat ishchi-xodimlari tomonidan odob-axloq qoidalarining buzilishi bilan bog‘lik masalalar yuzasidan xulosalar tayyorlaydi;

kombinat ishchi-xodimlarining odob-axloq qoidalari bilan bog‘lik masalalarini ko‘rib chiqish jarayonida zarur axborotni so‘rab oladi;

ko‘rib chiqish uchun kiritilgan masalalarni xal etish uchun Komissiya majlislariga ekspertlar va mutaxassislarni jalb qiladi;

odob-axloq qoidalariga oid masalalar yuzasidan kombinat ishchi-xodimlariga tegishli maslahat va tushuntirishlar beradi;

zarur hollarda, Komissiyada ko‘rib chiqilgan masalalar bo‘yicha kombinat ishchi-xodimini intizomiy javobgarlikka tortish yuzasidan kombinat rahbariyatiga taklif kiritadi.

1. Komissiya kombinat tizimidagi tarkibiy bo‘linmalar va jamoatchilik bilan hamkorlik qiladi.
2. Komissiya faoliyatini tashkil qilish va kombinat ishchi-xodimlari tomonidan odob-axloq qoidalarining buzilishi bilan bog‘lik masalalarni ko‘rib chiqish ushbu Nizomga muvofiq amalga oshiriladi.

**3 - bob. Komissiya faoliyatini tashkil etish**

1. Komissiya majlislari zaruriyatga qarab o‘tkaziladi.

Komissiya majlislari ochiq tarzda o‘tkaziladi. Zarur bo‘lgan hollarda Komissiya yopiq majlis o‘tkazish to‘g’risida qaror qabul qilishi mumkin.

1. Komissiya majlisini Komissiya raisi, u yo‘qligida esa, uning topshirig‘iga binoan Komissiya a’zolaridan biri olib boradi. Komissiya majlisida bayonnoma yuritiladi, u raislik qiluvchi va Komissiya kotibi tomonidan imzolanadi.
2. Komissiya majlislari, agar ularda Komissiya a’zolari umumiy sonining kamida uchdan ikki qismi xozir bo‘lsa, vakolatli hisoblanadi.
3. Komissiyaning navbatdagi majlisi tog‘risida uning raisi Komissiya a’zolariga yozma ravishda, qoida tariqasida, kamida ikki kun oldin xabar qiladi, shuningdek, majlisning boshqa ishtirokchilarini oldindan xabardor etadi.
4. Komissiyaning qarorlari majlisda qatnashgan Komissiya a’zolarining ko‘pchilik ovozi bilan qabul qilinadi. Ovozlar teng bo‘lgan hollarda Komissiya raisining ovozi hal qiluvchi ovoz hisoblanadi.

Komissiyaning qarorlari Komissiya raisi tomonidan imzolanadi.

1. Komissiya raisi:

Komissiya ishini tashkil etadi;

Komissiya majlislarini chaqiradi va o‘tkazadi;

Komissiya a’zolariga topshiriqlar beradi;

kombinatning tarkibiy bo‘linmalari va jamoatchilik bilan bo‘lgan munosabatlarda Komissiya nomidan ish yuritadi;

Komissiya majlislarida Komissiya faoliyati to‘g‘risidagi axborot bilan soʻzga chiqadi;

har yili kombinat rahbariga Komissiya faoliyati to‘g‘risida hisobot taqdim etadi.

1. Komissiya kotibi:

Komissiyaning faoliyatini tashkiliy-texnik jihatdan ta’minlash masalalarini hal qiladi;

Komissiyaning navbatdagi majlisiga barcha zarur materiallarning o‘z vaqtida tayyorlanishini ta’minlaydi, kombinat xodimlaridan zarur hujjatlar va ma’lumotlarni so‘rab oladi;

kun tartibiga muvofiq Komissiya majlislari o‘tkazilishini tashkil etadi;

Komissiyaning a’zolarini va taklif etilgan shaxslarni Komissiya majlisi o‘tkaziladigan joy, sana va vaqt hamda kun tartibiga kiritilgan masalalar haqida xabardor qiladi;

Komissiya majlisining bayonnomasini rasmiylashtiradi va tasdiqlangan bayonnomaning manfaatdor shaxslarga jo‘natilishini ta’minlaydi.

1. Komissiya a’zosi:

Komissiya tomonidan ko‘rib chiqiladigan barcha masalalar bo‘yicha ovoz berishga;

Komissiyaning ko‘rib chiqishi uchun masalalar va takliflar kiritishga;

qarorlar tayyorlanishida, muhokamasida, qabul qilinishida, shuningdek ularning amalga oshirilishini tashkil etishda hamda bajarilishini nazorat qilishda ishtirok etishga;

ko‘rib chiqilayotgan masalaga doir hujjatlar, ma’lumotnomalar va boshqa zarur axborot bilan tanishishga;

Komissiya qaroriga rozi bo‘lmagan taqdirda o‘z nuqtai nazarini bayon etishga haqli.

1. Komissiyasi a’zosi Komissiya majlisida hozir bo‘lishi va o‘ziga yuklatilgan majburiyatlarni bajarishi shart.

Komissiya a’zosi Komissiya majlisida xozir bo‘lish imkoni bo‘lmaganda Komissiya raisini oldindan xabardor etishi lozim.

1. Komissiya majlisida ko‘rilayotgan masalalar Komissiya raisi, kotibi va a’zolariga bevosita yoki bilvosita bog‘lik bo‘lgan taqdirda o‘zini o‘zi rad qilishi shart.

**4 - bob. Kombinat ishchi-xodimlari tomonidan odob-axloq qoidalari buzilishining  
oldini olish (profilaktika) choralarini ko‘rish**

1. Komissiya kombinatning Xodimlar bilan ishlash xizmati bilan birgalikda muntazam ravishda kombinat ishchi-xodimlari tomonidan odob-axloq qoidalariga rioya etilishi va ularning buzilishining oldini olishga qaratilgan quyidagilarni nazarda tutuvchi profilaktik kompleks chora- tadbirlarni amalga oshiradi;

kombinat ishchi-xodimlarida yuksak kasbiy madaniyatni, jamoada sog‘lom ma’naviy muhit va ishchan kayfiyatni shakllantirish;

kombinat ishchi-xodimlarini “halollik vaksinasi” bilan emlash, ya’ni halollikni ularning ongiga singdirish, ma’rifat orqali ularda korrupsiyaga qarshi murosasiz munosabatda bo‘lish kayfiyatini “immunitetini” shakllantirish;

kombinatda taniqli ziyolilar, ijodkorlar, ma’naviyat va ma’rifat sohasining koʻzga koʻringan namoyondalari, oʻz sohasida yuksak natijalarga erishgan mehnat faxriylarini jalb qilgan holda, uchrashuvlar tashkil qilib borish;

kombinatda xodimlarning kasbiy va boshqaruv koʻnikmalari oʻsishini, shuningdek ularning malakasini doimiy ravishda oshirishni, ular tomonidan odob-axloq qoidalariga rioya etishlarini ta’minlash maqsadida ularning bilimlari va malakasini doimiy takomillashtirish ishlarini ta’minlash;

kombinat ishchi-xodimlarining iqtisodiy bilimlarini, xuquqiy savodxonligini, xuquqiy madaniyati va xuquqiy ongini, intellektual va ma’naviy rivojlanishini oshirish maqsadida iqtisodiy va xuquqiy oʻqishlar tashkil etish;

yangi ishga qabul qilingan kombinat ishchi-xodimlarini odob-axloq qoidalariga qat’iy rioya qilish borasida stajirovkadan oʻtkazish va ular bilan profilaktik suhbatlarni tashkil qilish;

kombinat ishchi-xodimlarini malaka oshirish kurslariga, xalqaro seminarlar, konferensiyalar va shu kabi boshqa tadbirlarga yuborish, ular tomonidan oʻz kasbiy darajasi va axloqiy sifatlarini mustaqil oshirishlari uchun shart-sharoit yaratib berish.

1. Komissiya kombinat ishchi-xodimlari tomonidan odob-axloq qoidalari buzilishining oldini olish (profilaktika) borasidagi oʻz faoliyatini Komissiya tomonidan tasdiqlanadigan choraklik ish rejalari asosida olib boradi.
2. Kombinat ishchi-xodimlari tomonidan odob-axloq qoidalari buzilishining oldini olish (profilaktika) choralari Komissiya tomonidan kombinatning tegishli tarkibiy boʻlinmalari rahbarlari hamda kasaba uyushmalari qoʻmitalari bilan birgalikda tashkil etiladi.
3. Kombinat ishchi-xodimlari tomonidan odob-axloq qoidalari buzilishining oldini olish (profilaktika) choralarining natijadorligi yil yakunlari boʻyicha oʻtkaziladigan Komissiya yigʻilishida muhokama qilinadi.

**5-bob. Kombinat ishchi-xodimlari tomonidan odob-axloq qoidalarining buzilishi bilan bogʻlik masalalarni koʻrib chiqish tartibi**

1. Komissiya kombinat ishchi-xodimlari tomonidan odob-axloq qoidalarining buzilishlari bilan bogʻlik masalalarni:

kombinat rahbarining topshirigʻiga koʻra;

xuquqni muhofaza qiluvchi organlarning murojaatiga asosan;

davlat xizmatchilarning, shuningdek jismoniy va yuridik shaxslarning murojaatlariga binoan;

oʻz tashabbusi bilan koʻrib chiqadi.

1. Komissiya majlisiga, xaqiqiy holatlarni aniqlash va xolisona qaror qabul qilish maqsadida, oʻziga nisbatan masala koʻrib chiqilayotgan kombinat ishchi-xodimi, zarur boʻlgan hollarda esa, murojaat qiluvchi va boshqa shaxslar taklif etiladi. Komissiya majlisining vaqti va joyi haqida tegishli ravishda xabardor etilgan shaxslarning kelmasligi murojaatni koʻrib chiqish uchun toʻsqinlik qilmaydi.
2. Komissiya majlisida:

kun tartibidagi masala oʻqib eshittiriladi;

kombinat rahbarining topshirigʻi yoki kombinat ishchi-xodimi tomonidan odob- axloq qoidalari buzilganligi toʻgʻrisidagi murojaat oʻqib eshittiriladi;

odob-axloq qoidalariga rioya etmaganlikda ayblanayotgan kombinat ishchi-xodimi tushuntirishlari eshitiladi.

1. Kombinat ishchi-xodimi oʻzining xuquqi, sha’ni va qadr-qimmatiga, ishchanlik obroʻsiga daxl qiladigan murojaat boʻyicha amaldagi qonun hujjatlariga muvofiq oʻzini himoya qilishga, Komissiyaga zarur materiallar hamda boshqa axborotlarni taqdim etishga xaqli.
2. Majlis yakuni boʻyicha Komissiya kombinat ishchi-xodimining harakatlarida odob-axloq qoidalarining buzilishi faktining mavjudligini yoxud mavjud emasligi toʻgʻrisida qaror qabul qiladi.
3. Odob-axloq qoidalari buzilganligi fakti aniqlangan taqdirda Komissiya tomonidan kombinat ishchi-xodimlariga quyidagi axloqiy ta’sir choralari qoʻllaniladi:

ogohlantirish;

uzr soʻrash yoki rasmiy uzrnoma keltirishni talab qilish;

kombinatning kollegial yigʻilishlarida tanbeh berish.

1. Komissiya kombinat ishchi-xodimiga nisbatan intizomiy ta’sir chorasini qoʻllash uchun kombinat rahbariga taqdimnoma kiritishi mumkin.
2. Komissiya tomonidan quyidagi murojaatlar koʻrib chiqilmaydi:

komissiyada oldin koʻrib chiqilgan murojaat va aynan shu mazmundagi takror murojaatlar;

anonim murojaatlar;

qonunda belgilangan boshqa talablarga muvofiq boʻlmagan murojaatlar.

1. Komissiya qabul qilingan qaror haqida murojaat qiluvchiga, oʻziga nisbatan masala koʻrib chiqilgan kombinat ishchi-xodimiga va kombinat rahbariga yozma ravishda ma’lum qiladi.
2. Komissiya odob-axloq qoidalari kombinat rahbariyati tomonidan buzilgan taqdirda ularga nisbatan tegishli chora koʻrish masalasi yuzasidan takliflarni yuqori turuvchi kombinat rahbariga yuboradi.
3. Komissiyaning qarori ustidan kombinat rahbariga yoki qonunda belgilangan tartibda shikoyat qilishi mumkin.
4. Kombinat ishchi-xodimi tomonidan odob-axloq qoidalarining buzilishi haqidagi murojaat uning tashabbuskori tomonidan Komissiya qarori qabul qilinguniga qadar qaytarib olinishi mumkin.
5. Taraflar yarashgan, shuningdek kombinat ishchi-xodim oʻz xoxishi bilan murojaatchidan oshkora uzr soʻragan hollarda, unga nisbatan ta’sir choralari qoʻllanilmasligi mumkin.

Odob-axloq komissiyasi  
toʻgʻrisidagi Nizomga  
ilova

**Odob-axloq komissiyasi faoliyatini tashkil qilish va davlat xizmatchilari  
tomonidan odob-axloq qoidalarining buzilishi bilan bogʻlik masalalarni koʻrib**

**chiqish**

SXEMASI

\

|  |  |  |  |
| --- | --- | --- | --- |
| **Bosqichlar** | **Subyektlar** | **Tadbirlar** | **Ijro muddati** |
| 1. Komissiya faoliyatini tashkil etish | | | |
| 1- bosqich | “Oʻzmetkombinat” AJ | 1. “Oʻzmetkombinat” AJ Odob – axloq komissiyalari (keying oʻrinlarda – komissiya) komissiya raisi, kotibi va aʻzolari iborat tarkibida, umumiy soni besh nafardan kam boʻlmagan miqdorda toq sonda shakllantirish. 2. Komissiya tarkibiga tajribali, mehnat jamoasida obroʻ - etiborga sazovor boʻlgan kombinat xodimlarini kiritish. 3. Komissiya tarkibini tasdiqlash. | Ikki hafta muddatda |
| 1. Komissiya tarkibiga komissiya tomonidan qabul qilinadigan qarorlarga ta’sir koʻrsatishi mumkin boʻlgan manfaatlar toʻqnashuvi ehtimolini nazarda tutgan holda oʻzgartirish kiritiladi. | Zaruratga koʻra |
| 2-bosqich | Komissiya raisi | Komissiya ishini tashkil qiladi, komissiya majlislarini chaqiradi va oʻtkazadi majlisga raislik qiladi.  Komissiya nomidan ish yuritadi, komissiya majlislarida Komissiya faoliyati toʻgʻrisidagi axborot bilan soʻzga chiqadi.  Kombinat rahbariga Komissiya faoliyati toʻgʻrisida hisobot taqdim etadi. | Maʻlumotlar kiritilgan vaqtdan boshlab  Har yili yil  yakuni boʻyicha |
| Komissiya raisi | Kun tartibiga muvofiq Komissiya majlislari oʻtkazilishini tashkil etadi. Komissiyaning aʻzolarini va taklif etilgan shaxslarni joy, sana va vaqt hamda kun tartibiga kiritilgan masalalar haqida xabardor qiladi.  Komissiyaning faoliyatini tashkiliy – texnik jihatdan taʻminlash masalalarini hal qiladi, navbatdagi majlisga barcha zarur materiallar oʻz vaqtida tayorlanishini taʻminlaydi.  Komissiya majlisining bayonnomasini rasmiylashtiradi va tasdiqlangan bayonnomaning manfaatdor shaxslarga joʻnatilishini taʻminlaydi. | Majlisdan kamida  ikki kun oldin  Majlisdan keyin bir kun muddatda |
| 1. **Odob axloq qoidalari buzilishining oldini olish (profilaktika) choralarini koʻrish** | | | |
| 1 – bosqich | Komissiya  Kombinat tarkibiy boʻlinmalari  Kasaba uyushmalari qoʻmitalari | Komissiya muntazam ravishda kombinat ishchi xodimlari tomonidan odob axloq qoidalariga rioya etilishi va ularning buzilishining oldini olishga qaratilgan quyidagilarni nazarda tutuvchi profilaktik kompleks chora – tadbirlarni amalga oshiradi.  Kombinat ishchi xodimlariida yuksak kasbiy madaniyatni, jamoada sogʻlom ma’naviy muhit va ishchan kayfiyatni shakllantirish;  Kombinat ishchi xodimlari halollik vaksinasi bilan emlash, ya’ni halollikni ularning ongiga singdirish, maʻrifat orqali ularda korrupsiyaga qarshi murosasiz munosabatda boʻlish kayfiyatini shakllantirish;  Kombinat tarkibiy boʻlinmalarida taniqli ziyolilar, ijodkorlar, maʻnaviyat va maʻrifat sohasi, shunigdek diniy sohaning koʻzga koʻringan namoyandalari, oʻz sohasida yuksak natijaga erishgan mehnat faxriylarini jalb qilgan holda, uchrashuvlar tashkil qilib borish;  Kombinat tarkibiy boʻlinmalarida xodimlarning kasbiy va boshqaruv koʻnikmalari oʻsishini, shuningdek ularning malakasini doimiy ravishda oshirishni, ular tomonidan odob – axloq qoidalariga rioya etilishlarini ta’minlash maqsadida ularning bilimlari va malakasini doimiy oshirish ishlarini taʻminlash;  Kombinat ishchi xodimlarining iqtisodiy bilimlarini, huquqiy savodxonligini, huquqiy madaniyati va huquqiy ongini, inteketual va maʻnaviy rivojlanishini ta’minlash maqsadida iqtisodiy va huquqiy oʻqishlar tashkil etish;  Yangi ishga qabul qilingan davlat xizmatchilarini odob – axloq qoidalariga qatʻiy rioya qilish borasida stajirovkadan oʻtkazish va ular bilan profilaktik suhbatlar oʻtkazish;  Kombinat ishchi xodimlarini malaka oshirish kurslariga, xalqaro seminarlar, konferensiyalar va shu kabi boshqa tadbirlarga yuborish, ular tomonidan oʻz kasbiy darajasi va axloqiy sifatlarini mustaqil oshirishlari uchun shart sharoit yaratib berish. | Komissiya tomonidan tasdiqlanadigan choraklik ish rejalari asosida |
| 2 – bosqich | Komissiya | Kombinat ishchi xodimlari tomonidan odob – axloq qoidalari buzilishining oldini olish (profilaktika) choralarining natijadorligini Komissiay yigʻilishida muhokama qiladi. | Har yili yakunlari boʻyicha |
| 1. **Odob axloq qoidalarining buzilishi bilan bogʻliq masalalarni koʻrib chiqish** | | | |
| 1 – bosqich | Komissiya | Komissiya kombinat ishchi xodimlarining odob – axloq qoidalarini buzilishi bilan bogʻliq masalalarni:  Kombinat rahbarining topshirigʻiga koʻra;  Huquqni muhofaza qiluvchi organlar murojaatiga asosan;  Kombinat ishchi xodimalarining, shunigdek jismoniy va yuridik shaxslarning murojaatiga binoan;  oʻz tashabbusi bilan koʻrib chiqadi | Zaruratga koʻra |
| 2 – bosqich | Komissiya | Komissiya majlisida:  Kun tartibidagi masala oʻqib eshittiriladi;  Kombinat rahbarining topshirigʻi yoki davlat xizmatchisi tomonidan odob – axloq qoidalari buzilganligi toʻgʻrisidagi murojaat oʻqib eshittiriladi;  Odob axloq qoidalariga rioya etmaganlikda ayblanayotgan kombinat ishchi xodimi va murojaatchilar tushuntirishlari eshittiriladi. | Zaruratga koʻra |
| Oʻzining huquqi, sha’ni va qadr – qimmatiga, ishchalik obroʻsiga daxl qiladigan murojaat boʻyicha amaldagi qonun hujjatlariga muvofiq oʻzini himoya qilishga, komissiyaga zarur materiallar hamda boshqa axborotlarni taqdim etishga haqli. | Zaruratga koʻra |
| 3 – bosqich | Komissiya | 1. Majlis yakuni boʻyicha kombinat ishchi – xodiminig harakatlarida odob – axloq qoidalarining buzilishi faktining mavjudligigni yoxud mavjud emasligi toʻgʻrisida qaror qabul qiladi. 2. Odob axloq qoidalari buzilganligi fakti aniqlangan taqdirda kombinat ishchi xodimlariga quyidagi axloqiy taʻsir chorakari qoʻllaydi.   Ogohlantirish;  Uzr soʻrash yoki rasmiy uzrnoma keltirishni talab qilish;  Kombinat tarkibiy boʻlinmasining kengaytirilgan majlisida tanbeh berish.   1. Kombinat ishchi xodimiga nisbatan intizomiy ta’sir chorasini qoʻllash uchun kombinat rahbariga taqdimnoma kiritish mumkin. 2. Qabul qilingan qaror haqida murojaat qiluvchiga, oʻziga nisbatan masala koʻrib chiqilgan kombinat ishchi xodimiga va kombinat rahbariga yozma ravishda maʻlum qiladi. | Zaruratga koʻra |
| 4 – bosqich | Komissiya | Odob axloq qoidalari kombinat rahbari tomonidan buzilgan taqdirda ularga nisbatan tegishli chora koʻrish masalasi yuzasidan takliflarni yuqori turuvchi kombinat rahbariyatiga yuboradi. | Zaruratga koʻra |
| 5 – bosqich | Koimbinat ishchi xodimi | Komissiyaning qarori ustidan kombinat rahbariga yoki sudga shikoyat qilishi mumkin. | Zaruratga koʻra |